b"\n_START_ARTICLE_\nHepburnovo pre\xc4\x8drkovanje\n_START_PARAGRAPH_\nHepburnovo pre\xc4\x8drkovanje je sistem zapisa japonskega jezika v latinici, ki ga je uvedel ameri\xc5\xa1ki misijonar na Japonskem James Curtis Hepburn. Prvi\xc4\x8d ga je uporabil leta 1867, v svojem japonsko-angle\xc5\xa1kem slovarju. Danes je to najbolj raz\xc5\xa1irjen na\xc4\x8din pre\xc4\x8drkovanja japon\xc5\xa1\xc4\x8dine in ga veliko uporabljajo tudi japonske vladne slu\xc5\xbebe in ve\xc4\x8dje japonske dru\xc5\xbebe. Tako japonske \xc5\xbeeleznice za pre\xc4\x8drkovanje imen \xc5\xbeelezni\xc5\xa1kih postaj in imen vlakov uporabljajo prav Hepburnovo pre\xc4\x8drkovanje.\n_START_SECTION_\nZna\xc4\x8dilnosti Hepburnovega pre\xc4\x8drkovanja\n_START_PARAGRAPH_\nNajbolj zna\xc4\x8dilno za Hepburnovo pre\xc4\x8drkovanje je, da za zapis japonskih besed uporablja angle\xc5\xa1ka foneti\xc4\x8dna pravila. Tako se na nekaterih mestih sicer oddaljuje od pravil japonskega zapisa, po drugi strani pa je zato la\xc5\xbeje berljiv za bralce, ki ne poznajo japonskega jezika in zapisov besed, so pa zato seznanjeni z angle\xc5\xa1kimi pravili zapisovanja besed. Zaradi rabe angle\xc5\xa1kih zapisov je Hepburnovo pre\xc4\x8drkovanje na Japonskem sprva naletelo na dolo\xc4\x8deno stopnjo odpora, in kmalu (1885) se je razvil tudi drug na\xc4\x8din pre\xc4\x8drkovanja japon\xc5\xa1\xc4\x8dine, tako imenovani nihon\xc5\xa1iki (\xe6\x97\xa5\xe6\x9c\xac\xe5\xbc\x8f, hepburn: nihonshiki, dobesedno: japonski na\xc4\x8din), iz katerega se je kasneje (1937) razvil \xc5\xa1e kunrei\xc5\xa1iki (\xe8\xa8\x93\xe4\xbb\xa4\xe5\xbc\x8f, hepburn: kunreishiki, dobesedno: na\xc4\x8din po vladnem ukazu). Ta dva se v pre\xc4\x8drkovanju bolj dosledno dr\xc5\xbeita japonskega na\xc4\x8dina zapisovanja besed._NEWLINE_Hepburnovo pre\xc4\x8drkovanje se je skozi \xc4\x8das spreminjalo. Prvo pre\xc4\x8drkovanje, ki ga je uporabljal Hepburn v svojih slovarjih, poznamo danes pod imenom tradicionalno Hepburnovo pre\xc4\x8drkovanje. Temu je kasneje sledilo tako imenovano prirejeno Hepburnovo pre\xc4\x8drkovanje. Zaradi problemov zapisa znakov, kot je recimo \xc2\xbb\xc5\x8d\xc2\xab\xc2\xa0na ra\xc4\x8dunalnikih, je zadnje \xc4\x8dase precej raz\xc5\xa1irjeno tudi tako imenovano poenostavljeno Hepburnovo pre\xc4\x8drkovanje. Poenostavljeno Hepburnovo pre\xc4\x8drkovanje se uporablja tudi za ve\xc4\x8dino splo\xc5\xa1nih pojmov, ki izvirajo iz japonskega jezika.\n_START_SECTION_\nZapis dolgih samoglasnikov\n_START_PARAGRAPH_\nV tradicionalnem in prirejenem Hepburnovem pre\xc4\x8drkovanju se dolgi samoglasniki zapisujejo s \xc4\x8drtico. Tako se recimo dolgi \xc2\xbbo\xc2\xab\xc2\xa0zapi\xc5\xa1e kot \xc2\xbb\xc5\x8d\xc2\xab._NEWLINE_V poenostavljenem Hepburnovem pre\xc4\x8drkovanju te razlike ni. Zapis \xc2\xbbo\xc2\xab\xc2\xa0lahko pomeni dolgi ali kratki samoglasnik.\n_START_SECTION_\nZapis zlogovnega \xc2\xbbn\xc2\xab\n_START_PARAGRAPH_\nZlogovni \xc2\xbbn\xc2\xab\xc2\xa0(\xe3\x82\x93) se lahko izgovarja na tri razli\xc4\x8dne na\xc4\x8dine, odvisno od okolja, v katerem je. Tako se lahko izgovori kot \xc2\xbbn\xc2\xab\xc2\xa0(recimo v besedi \xc2\xbbNihonkai\xc2\xab, Japonsko morje), kot \xc2\xbbm\xc2\xab\xc2\xa0(recimo v besedi \xc2\xbbNihomba\xc5\xa1i\xc2\xab, ime predela Tokia) ali kot nazalni \xc2\xbb\xc5\x8b\xc2\xab\xc2\xa0(recimo v besedi \xc2\xbbNihon\xc2\xab, Japonska)._NEWLINE_Tradicionalno Hepburnovo pre\xc4\x8drkovanje razliko med temi tremi izgovorjavami zapisuje z \xc2\xbbn\xc2\xab, \xc2\xbbm\xc2\xab\xc2\xa0in \xc2\xbbn'\xc2\xab. V prirejenem Hepburnovem pre\xc4\x8drkovanju se zapis \xc2\xbbm\xc2\xab\xc2\xa0ne uporablja ve\xc4\x8d, v poenostavljenem pa izgine tudi zapis \xc2\xbbn'\xc2\xab\xc2\xa0za \xc2\xbb\xc5\x8b\xc2\xab.\n_START_SECTION_\nPodvojeni soglasniki\n_START_PARAGRAPH_\nPodvojeni soglasniki, ki jih v japon\xc5\xa1\xc4\x8dini ozna\xc4\x8duje predhodni znak \xc2\xbb\xe3\x81\xa3\xc2\xab, se v vseh na\xc4\x8dinih Hepburnovega pre\xc4\x8drkovanja zapisujejo s podvojenim soglasnikom, kot recimo v krajevnih imenih\xc2\xa0\xc2\xbbHokkaido\xc2\xab\xc2\xa0ali\xc2\xa0\xc2\xbbSapporo\xc2\xab. Izjema so zlogi sh\xe2\x86\x92ssh, ch\xe2\x86\x92tch, ts\xe2\x86\x92tts.\n_START_SECTION_\nZapis nekaterih \xc4\x8dlenkov\n_START_PARAGRAPH_\nV japon\xc5\xa1\xc4\x8dini je nekaj slovni\xc4\x8dnih \xc4\x8dlenkov, ki so s \xc4\x8dasom spremenili izgovorjavo, zapisujejo pa se \xc5\xa1e na prvotni na\xc4\x8din. V primeru teh \xc4\x8dlenkov sledi Hepburnovo pre\xc4\x8drkovanje izgovorjavi, ne zapisu. Tako se zlog \xc2\xbbhe\xc2\xab\xc2\xa0(\xe3\x81\xb8), kadar je rabljen kot \xc4\x8dlenek, zapi\xc5\xa1e kot \xc2\xbbe\xc2\xab, zlog \xc2\xbbha\xc2\xab\xc2\xa0(\xe3\x81\xaf) v \xc4\x8dlenkovni rabi kot \xc2\xbbwa\xc2\xab\xc2\xa0in zlog \xc2\xbbo\xc2\xab\xc2\xa0(\xe3\x82\x92) v \xc4\x8dlenkovni rabi kot \xc2\xbbwo\xc2\xab.\n_START_SECTION_\nPrimerjava s slovenjenjem po Slovenskem pravopisu\n_START_PARAGRAPH_\nSlovenjenje japonskega besedi\xc5\xa1\xc4\x8da po Slovenskem pravopisu je \xc5\xa1e najbli\xc5\xbeje preslikavi poenostavljenega Hepburnovega pre\xc4\x8drkovanja v slovenski zapis. Tako se zlogi, ki se po Hepburnovem pre\xc4\x8drkovanju zapisujejo kot \xc2\xbbsha\xc2\xab, \xc2\xbbcha\xc2\xab, \xc2\xbbtsu\xc2\xab, \xc2\xbbwa\xc2\xab\xc2\xa0ali \xc2\xbbya\xc2\xab\xc2\xa0po Slovenskem pravopisu zapisujejo kot \xc2\xbb\xc5\xa1a\xc2\xab, \xc2\xbb\xc4\x8da\xc2\xab, \xc2\xbbcu\xc2\xab, \xc2\xbbva\xc2\xab\xc2\xa0ali \xc2\xbbja\xc2\xab. Zapis zlogov, ki se po Hepburnovem pre\xc4\x8drkovanju zapisujejo s \xc4\x8drko \xc2\xbbj\xc2\xab, recimo \xc2\xbbja\xc2\xab, v Slovenskem pravopisu niso natan\xc4\x8dneje opredeljeni, in se pojavljajo v slovenskih virih kot \xc2\xbbja\xc2\xab\xc2\xa0ali \xc2\xbbd\xc5\xbea\xc2\xab. Zapis po Slovenskem pravopisu ne razlikuje med dolgimi ali kratkimi samoglasniki, med navadnimi in podvojenimi soglasniki ali med zapisi, ki bi ozna\xc4\x8devali razli\xc4\x8dna branja zlogovnega \xc2\xbbn\xc2\xab."